DOLOŽKA PREDNOSTI
medzinárodnej zmluvy pred zákonmi
(čl. 7 ods. 5 ústavy)


1.  Gestor zmluvy:
Ministerstvo hospodárstva Slovenskej republiky 

2.  Názov zmluvy:
Dohoda o obchode medzi Európskou úniou a jej členskými štátmi na jednej strane a Kolumbiou a Peru na strane druhej

3. Účel a predmet zmluvy a jeho úprava v právnom poriadku Slovenskej republiky: 
Účelom zmluvy je zlepšiť prístup na trh Kolumbie a Peru elimináciou existujúcich prekážok obchodu. Dosiahol sa ňou konečný balík koncesií, ktorý predstavuje ambiciózny výsledok najmä v oblasti netarifných prekážok obchodu, služieb, pravidiel obchodu a subvencií, ako i vo všeobecnom znížení ciel. 
Hlavným cieľom zmluvy je postupnou liberalizáciou, podľa pravidiel Svetovej obchodnej organizácie, uľahčiť obchod s tovarom medzi Európskou úniou a Kolumbiou a Peru v súlade s článkom XXIV Všeobecnej dohody o clách a obchode. Taktiež je cieľom liberalizovať obchod so službami a investíciami v súlade s článkom V Všeobecnej dohody o obchode so službami, podporovať hospodársku súťaž, najmä pokiaľ ide o rozvoj hospodárskych vzťahov medzi stranami, obojstranne liberalizovať trhy s vládnym obstarávaním, primerane a účinne chrániť práva duševného vlastníctva, prispievať k harmonickému rozvoju a rozšíreniu svetového obchodu. Dohoda sa prostredníctvom odstránenia prekážok obchodu bude snažiť vytvárať prostredie priaznivé pre zvýšené toky investícií a podporovať tým trvalo udržateľný rozvoj bez toho, aby sa pri uplatňovaní a presadzovaní právnych predpisov strán v oblasti životného prostredia a práce znížili alebo obmedzili požiadavky noriem v oblasti životného prostredia, práce, zdravia a bezpečnosti pri práci.
Dohoda predstavuje predovšetkým príležitosť pre EÚ, aby poskytla pevnú oporu reformám, ktoré Kolumbia a Peru uskutočňujú a ktorých cieľom je integrácia do globálnej ekonomiky, zvýšenie blahobytu a upevnenie ich rastu v záujme zlepšenia životných podmienok svojich obyvateľov. Prostredníctvom doložky o pristúpení sa aj ostatné členské krajiny Andského spoločenstva povzbudzujú na prístup k dohode o obchode, kedykoľvek to budú považovať za vhodné.
V právnom poriadku SR je predmet zmluvy upravený v množstve právnych predpisov v príslušných oblastiach, a to napr. v zákone č. 199/2004 Z. z. colný zákon, zákone č. 250/2007 Z. z. o ochrane spotrebiteľa, zákone č. 475/2004 o ochrane hospodárskej súťaže, zákone č. 142/2000 Z. z. o metrológii, zákone č. 428/2002 Z. z. o ochrane osobných údajov,  zákone č. 483/2001 Z. z. o bankách, zákone č. 17/1992 Z. z. o životnom prostredí, atď.

4.  Priama úprava práv alebo povinností fyzických osôb alebo právnických osôb:
články 38.2, 39, 64, 81, 112, 113, 114, 119, 120, 121, 126.4, 127.2-4, 128, 141, 142, 144/3c, 145. 1-6, 147.3, 153, 155. 1-3, 156, 157.1, 160.4-5, 168, 175, 177.1, 178, 179, 180, 181, 182, 183, 186, 216, 223, 226, 247, 253.  



5. Úprava predmetu medzinárodnej zmluvy v práve EÚ:
V práve Európskej únie je predmet zmluvy upravený právne záväznými aktmi Európskej únie. V primárnom práve EÚ je upravený predovšetkým článkami 64, 207, 211, Zmluvy o fungovaní Európskej únie, v Hlave V - „Medzinárodné dohody“ Zmluvy o fungovaní Európskej únie. V sekundárnom práve EÚ je predmet dohody upravený predovšetkým nariadením Európskeho parlamentu a Rady (ES) č. 450/2008 
z 23. apríla 2008, ktorým sa ustanovuje Colný kódex Spoločenstva (modernizovaný Colný kódex) (Ú. v. EÚ L 145, 4.6.2008), nariadením Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku v platnom znení (Mimoriadne vydanie Ú. v. EÚ, kap. 02/zv. 02), nariadením Rady (ES) 
č. 1225/2009 z 30. novembra 2009, o ochrane pred dumpingovými dovozmi z krajín, ktoré nie sú členmi Európskeho spoločenstva (Ú. v. EÚ L 343, 22.12.2009), 
ako aj ďalšími právnymi predpismi.
Súlad medzinárodnej zmluvy s právom EÚ: úplná zhoda. 

6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):
Medzinárodná hospodárska zmluva všeobecnej povahy, medzinárodná zmluva, ktorá priamo zakladá práva alebo povinnosti fyzických osôb alebo právnických osôb.

7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):
Medzinárodná zmluva, ktorá priamo zakladá práva a povinnosti fyzických osôb alebo právnických osôb; medzinárodná zmluva, na ktorej vykonanie nie je potrebný zákon.

Dopady prijatia medzinárodnej zmluvy, ktorá má prednosť pred zákonmi, na slovenský právny poriadok: 
Vzhľadom na priamu použiteľnosť ustanovení medzinárodnej zmluvy a jej prednosť pred zákonmi, nie je potrebné zrušiť alebo zmeniť z dôvodu duplicity žiadny právny predpis. 


